Diari Oficial de la Generalitat Valenciana


Sumari del DOGV 6353, del 13-09-2010 (2010/9777)

RESOLUCIÓ de 29 de juliol de 2010, del director general d'Universitat i Estudis Superiors, per la qual s'autoritza la implantació, per al curs acadèmic 2010/2011, del primer curs de grau en Art Dramàtic, de grau en Música, de grau en Dansa, de grau en Disseny, i de grau en Arts Plàstiques en l'especialitat de Ceràmica.
--------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   6353

Data del DOGV
:   13-09-2010

Secció del DOGV
:   III. ACTES ADMINISTRATIUS - A) AUTORITZACIONS I CONCESSIONS

Número del document
:   2010/9777


Data del document
:   29-07-2010

Organisme emissor
:   Conselleria d'Educació

Tipus de document
:   Resolució

Correcció d'errades

 Descriptors 

:   * centre d'ensenyament
    * legislació
    * ensenyament professional
    * espectacles

RESOLUCIÓ de 29 de juliol de 2010, del director general d'Universitat i Estudis Superiors, per la qual s'autoritza la implantació, per al curs acadèmic 2010/2011, del primer curs de grau en Art Dramàtic, de grau en Música, de grau en Dansa, de grau en Disseny, i de grau en Arts Plàstiques en l'especialitat de Ceràmica. [2010/9777]  
L'article 46 de la Llei Orgànica 2/2006, de 3 de maig, d'Educació, establix que el contingut de les ensenyances artístiques superiors, així com l'avaluació d'estes, es farà en el context de l'educació superior espanyola en el marc europeu.  
El Reial Decret 1614/2009, de 26 d'octubre, pel qual s'establix l'ordenació de les ensenyances artístiques superiors regulades per la Llei Orgànica 2/2006, de 3 de maig, desenrotlla l'estructura i els aspectes bàsics de les ensenyances artístiques superiors de conformitat amb la línies generals emanades de l'espai europeu d'educació superior.  
Amb data 5 de juny de 2010, es van publicar en el Boletín Oficial del Estado diversos reials decrets números 630/2010 a 634/2010, tots estos de 14 de maig de 2010, pels quals es regulen, respectivament, els continguts bàsics de les ensenyances artístiques superiors de Grau en Art Dramàtic, de Grau en Música, de Grau en Dansa, de Grau en Disseny i de Grau en Arts Plàstiques, en les especialitats de Ceràmica i Vidre.  
En cada un dels dits reials decrets, les seues respectives disposicions addicionals terceres determinen que en el curs acadèmic 2010/2011 s'iniciarà la implantació progressiva de les ensenyances artístiques superiors de cada un dels graus esmentats, la qual cosa obliga a les administracions educatives a fer efectiu el dit mandat amb un acte d'autorització singular en este sentit, tot això sense perjuí del desenrotllament general que siga necessari realitzar dels reiterats reials decrets.   
Per això, i fent ús de les competències que m'atribuïx l'article 16 del Decret 118/2007, de 27 de juliol, del Consell, pel qual s'aprova el Reglament Orgànic i Funcional de la Conselleria d'Educació, resolc:  
Primer. Implantació progressiva d'ensenyances artístiques superiors i extinció progressiva de plans d'estudis d'acord amb la normativa anterior  
1. S'autoritza la implantació progressiva de les ensenyances artístiques superiors de Grau en Art Dramàtic, Grau en Música, Grau en Dansa, Grau en Disseny i Grau en Arts Plàstiques en l'especialitat de Ceràmica.   
2. Durant el curs acadèmic 2010/2011 s'impartirà el primer curs dels graus anteriorment assenyalats en els centres que es detallen en l'apartat següent d'esta resolució en les especialitats i els itineraris que tenen autoritzats.   
3. D'acord amb el que s'ha establit en els reials decrets números 630/2010 a 634/2010, tots estos de 14 de maig de 2010, pels quals es regulen, respectivament, els continguts bàsics de les ensenyances artístiques superiors de Grau en Art Dramàtic, de Grau en Música, de Grau en Dansa, de Grau en Disseny, i de Grau en Arts Plàstiques, en les especialitats de Ceràmica i Vidre, a partir del curs acadèmic 2010/2011, inclusivament, no podran iniciar-se estudis d'ensenyances artístiques superiors conduents a l'obtenció dels graus assenyalats regulats segons els plans d'estudis continguts en la normativa anterior, concretament, en:  
- El Decret 62/1993, de 17 de maig, del Govern Valencià, pel qual s'establix el currículum de les ensenyances d'Art Dramàtic i es regulen les proves d'accés als dits estudis;  
- El Decret 132/2001, de 26 de juliol de 2001, del Govern Valencià, pel qual s'establix el currículum del grau superior de Música a la Comunitat Valenciana i l'accés a les dites ensenyances.  
- El Decret 128/2002, de 30 de juliol, del Govern Valencià, pel qual s'establix el currículum de les ensenyances del grau superior de Dansa a la Comunitat Valenciana i es regula la prova d'accés a estos estudis.  
- El Decret 133/2001, de 26 de juliol, del Govern Valencià, pel qual s'establix el currículum de les ensenyances superiors de Disseny i es regula l'accés a les dites ensenyances.  
- El Decret 100/2000, de 27 de juny, del Govern Valencià, pel qual s'establix el currículum de les ensenyances superiors de Ceràmica i es regula l'accés a les dites ensenyances.  
4. La impartició de les ensenyances artístiques superiors regulades en els plans d'estudis continguts en la normativa anterior s'extingirà progressivament, i no es podrà oferir places de nou ingrés d'acord amb aquells plans a partir del curs acadèmic 2010/2011.  
L'alumnat que haguera iniciat els estudis d'acord amb els plans d'estudis regulats en els decrets assenyalats en l'anterior punt d'este apartat i tinguera assignatures pendents del primer curs serà avaluat d'acord amb estos.   
Segon. Autoritzacions a centres superiors d'ensenyances artístiques   
D'acord amb el que s'ha assenyalat en l'apartat anterior de la present resolució, queden autoritzats els següents centres docents dependents de l'Institut Superior d'Ensenyances Artístiques de la Comunitat Valenciana (ISEACV) per a impartir en el curs acadèmic 2010/2011 el primer curs dels graus en les especialitats que, així mateix, s'indiquen a continuació per a cada un d'estos:  
- Conservatori Superior de Música Òscar Esplà, d'Alacant: Grau en Música en les especialitats de Composició, Interpretació (cant, guitarra, instruments de l'orquestra simfònica i piano), Musicologia i Pedagogia.  
- Conservatori Superior de Música Seguí, de Castelló: Grau en Música en les especialitats de Composició, Interpretació (guitarra, instruments de l'orquestra simfònica, instruments de música antiga i piano) i Pedagogia.   
- Conservatori Superior de Música Joaquín Rodrigo, de València: Grau en Música en les especialitats de Composició, Direcció (orquestra i cor), Interpretació (arpa, cant, clau, guitarra, jazz, instruments de l'orquestra simfònica, orgue i piano), Musicologia i Pedagogia.  
- Conservatori Superior de Dansa, de València: Grau en Dansa en les especialitats de Coreografia i Interpretació i de Pedagogia de la Dansa.   
- Conservatori Superior de Dansa, d'Alacant: Grau en Dansa en les especialitats de Coreografia i Interpretació i de Pedagogia de la Dansa.   
- Escola Superior d'Art Dramàtic, de València: Grau en Art Dramàtic en les especialitats d'Interpretació i Direcció d'Escena i Dramatúrgia.   
- Escola d'Art i Superior de Disseny, d'Alcoi: Grau en Disseny en l'especialitat de Disseny Gràfic, Disseny d'Interiors i Disseny de Producte.  
- Escola d'Art i Superior de Disseny, d'Alacant: Grau en Disseny en l'especialitat de Disseny Gràfic, Disseny d'Interiors i Disseny de Producte.  
- Escola d'Art i Superior de Disseny, de Castelló: Grau en Disseny en l'especialitat de Disseny Gràfic, Disseny d'Interiors i Disseny de Producte.  
- Escola d'Art i Superior de Disseny, d'Orihuela: Grau en Disseny en l'especialitat de Disseny Gràfic, Disseny de Moda i Disseny de Producte.  
- Escola d'Art i Superior de Disseny, de València: Grau en Disseny en l'especialitat de Disseny Gràfic, Disseny de Moda, Disseny d'Interiors i Disseny de Producte.  
- Escola Superior de Ceràmica, de l'Alcora: Grau en Arts Plàstiques en l'especialitat de Ceràmica.  
- Escola Superior de Ceràmica, de Manises: Grau en Arts Plàstiques en l'especialitat de Ceràmica.   
Tercer. Aplicació transitòria de plans d'estudis  
Fins que no siguen aprovats per la Generalitat els plans d'estudis per a cada un dels graus de les ensenyances artístiques superiors mencionades, s'impartiran les matèries i assignatures de primer curs de cada ensenyança, d'acord amb la normativa estatal reguladora de les dites ensenyances, que s'aplicarà amb caràcter supletori.   
Quart. Expressió de recursos  
Contra esta resolució, que no esgota la via administrativa, es podrà interposar un recurs d'alçada davant de la secretària autonòmica d'Universitat i Ciència, de la Conselleria d'Educació, en el termini d'un mes a comptar de la seua publicació en el Diari Oficial de la Comunitat Valenciana.  
Quint. Publicació  
Esta resolució entrarà en vigor l'endemà de ser publicada en el Diari Oficial de la Comunitat Valenciana, sense perjuí de considerar que els seus efectes fan referència a la data d'inici del curs acadèmic 2010/2011.  
València, 29 de juliol de 2010.- El director general d'Universitat i Estudis Superiors: Jesús Marí Farinós.